মুক্তিযুদ্ধ ই-আর্কাইভ: যুদ্ধাপরাধীদের বিচার এবং জামায়াতের অপরাজনীতি - শাহরিয়ার কবির
১৯৭২ সালে '৭১ এর যুদ্ধাপরাধীদের যে বিচার প্রক্রিয়া বঙ্গবন্ধু শেখ মুজিবুর রহমানের আওয়ামী লীগ সরকার আরম্ভ করেছিল '৭৫ এর ১৫ আগস্ট বঙ্গবন্ধুর নৃশংস হত্যাকাণ্ডের পর জেনারেল জিয়া ক্ষমতায় এসে দালাল আইন বাতিল করে যুদ্ধাপরাধীদের সেই বিচারের কার্যক্রম বন্ধ করে দেয়। এর পর থেকে যত সরকার এসেছে কেউ যুদ্ধাপরাধীদের বিচারের উদ্যোগ গ্রহণ করেনি। বরং ১৯৯২ সালে শহীদ জননী জাহানারা ইমাম যুদ্ধাপরাধীদের বিচার এবং তাদের মৌলবাদী সাম্প্রদায়িক রাজনীতি নিষিদ্ধ করার আন্দোলন আরম্ভ করলে তার বিরুদ্ধে রাষ্ট্রদ্রোহিতার অভিযোগ আনা হয়েছিল।
২০০৭ সালের জানুয়ারিতে ড. ফখরুদ্দিন আহমেদের তত্ত্বাবধায়ক সরকারের দায়িত্ব গ্রহণের পর প্রধান উপদেষ্টাসহ নীতিনির্ধারকদের কয়েকজন যুদ্ধাপরাধীদের বিচারের প্রয়োজনীয়তার কথা বলেছেন। তবে বিচারের পদ্ধতি নিয়ে প্রচুর আলোচনা ও বিতর্ক হয়েছে। এর বিপরীতে যুদ্ধাপরাধীদের দল কোণঠাসা জামায়াতে ইসলামীর নেতারা '৭১ এর মুক্তিযুদ্ধকালে কোন যুদ্ধাপরাধের ঘটনা ঘটেনি, বাংলাদেশে কোন যুদ্ধাপরাধী নেই, '৭১ এ মুক্তিযুদ্ধ হয়নি - হয়েছে দুই দলের মধ্যে গৃহযুদ্ধ, মুক্তিযোদ্ধারা হিন্দু নারী ও সম্পত্তির লোভে ভারত গিয়েছিলেন ইত্যাদি চরম ধৃষ্টতাপূর্ণ উক্তি করে। যা যুদ্ধাপরাধীদের বিচারের দাবিকে আরো জোরাল করে।
২০০৭ সালে যুদ্ধাপরাধীদের বিচারের বিভিন্ন দিক এবং জামায়াতে ইসলামীর জঙ্গী সম্পৃক্তি সম্পর্কে শাহরিয়ার কবির বিভিন্ন দৈনিকে যে সব কলাম লিখেছেন তার ভেতর নির্বাচিত কয়েকটি এই গ্রন্থে সংকলিত হয়েছে। যুদ্ধাপরাধীদের বিচার এবং জামায়াতের জঙ্গী রাজনীতি সম্পর্কে যারা জানতে আগ্রহী এই গ্রন্থ তাদের জন্য সহায়ক হবে।